google/wiki40b huggingface dataset:
Rahvuskultuuriselts Kirmas

Rahvuskultuuriselts Kirmas on Pärnus tegutsev kultuuriselts, mis alustas tegevust 1985. aastal Pärnu Metsakombinaadi Klubis, alates 1999. aastast tegutsetakse mittetulundusühinguna. Seltsi juht on Ülle Jaeger, peamine tantsujuht on suurte kogemustega tantsujuht Raivo Erm.
Kirmases on läbi tegevusaja tegutsenud rahvatantsurühm, rahvamuusikakapell ja laulusolistid.
Läbi aastakümnete on Kirmas esitanud folkloorseid kavasid, rahvapärimuslikke tantsu- ja laulukavasid, samuti ka seatud rahva- ja lavatantse. Rahvatantsurühm on osalenud paljudel festivalidel, sh Baltica folkloorifestivalil, ning Eesti üldtantsupidudel. Selts on korraldanud rahvatantsuvõistlust "Pärnu Labajalg", viimati aastal 2013.
Kirmase embleemil on suur juurtega puu – Kirmas on läbi aastate järginud tava, et säiliks järjepidevus, et meie laulud ja tantsud pärandataks vanematelt põlvedelt meie lastele.
Maidla vald (1939)

Maidla vald oli vald Virumaal aastail 1939–1949 ja Jõhvi maakonnas aastail 1949–1950.
Vald moodustati senise Maidla valla maa-alast, välja arvatud osa Maidla asunduse maa-alast; senise Püssi valla Soonurme, Mehide, Lümatu, Jalasto ja Tagamaa külade maa-aladest.
Esimene vallavanem oli Eduard Ilves, kes 5. aprillil 1939 valiti Viru maavolinikuks.
Valdo Praust

Valdo Praust (23. aprillil 1970) on eesti küberneetik, Eesti mõisate uurija.
Ta lõpetas 1993. aastal Tallinna Tehnikaülikooli küberneetika erialal teadusmagistrina cum laude.
Praust on tegelenud andmeturbega ja on muu hulgas Eesti digiallkirja, digiasjaajamise ning rahvusliku infoturbestandardi ISKE üks loojaid.
Ta uurib Eesti mõisate ajalugu ja kirjutab nendest raamatuid. Samuti uurib ta Eesti maanteede ja teedevõrgu ajalugu. Tal on vanaaegsete jalgrataste kollektsioon ning ta on MTÜ Eesti Jalgrattamuuseumi asutaja, eestvedaja ja vanade heliplaatide koguja.
Margus Hallik

Haridus

1996. aastal lõpetas Eesti Spordigümnaasiumi Otepää filiaali ja õppis Lillehammeris Norra tippspordigümnaasiumis. 2002. aastal lõpetas Tallinna Pedagoogikaülikooli kehakultuuriteaduskonna. Aastatel 2008–2010 õppis Tallinna Ülikooli rekreatsioonikorralduse magistriõppes.

Sporditegevus

Harrastas 1987. aastast kahevõistlust. Osales 1995. aastal kahevõistluse juunioride MMil ja sai 54.koha. 1996. aastal võitis Põhjamaade noorte meistrivõistlustel meeskondliku kulla ja sai individuaalselt 4. koha.
1994. aastast harrastab suusaorienteerumist ja 2002. aastast rattaorienteerumist.
Eesti orienteerumise meistrivõistlustel võitnud aastatel 1999–2015 12 kulda (10 suusa- ja 2 rattaorienteerumises), 18 hõbedat ja 13 pronksi.
Suusaorienteerumise juunioride MMil võitis 1998. aastal teatevõistlusel Eesti meeskonnas (koos Taavi Nurme ja Canter Värtoniga) pronksi.
Osalenud suusaorienteerumise MMil (2000, 2002, 2004, 2005, 2009 ja 2015), parim tulemus 2004. aasta MMil 6. koht teatevõistlusel Eesti meeskonna liikmena (koos Raul Kudre, Ander Ojandu ja Tõnis Ermiga).
Aastatel 2002–2014 on osalenud rattaorienteerumise Maailma Karika etappidel, 2003. aastal Maailma Karika koondarvestuses 7. koht. Aastatel 2003–2014 on osalenud ka suusaorienteerumise Maailma Karika etappidel.
2009. aasta rattaorienteerumise Euroopa meistrivõistlustel Taanis võitis teatevõistlusel hõbemedali Eesti teatemeeskonna liikmena koos Lauri Malsroosi ja Tõnis Ermiga. Individuaalselt parimad kohad rattaorienteerumise EM-il 2006. aastal tavarajal ja lühirajal 5. koht.
2013. aastal võitis Eestis Lääne-Virumaal toimunud rattaorienteerumise maailmameistrivõistlustel pronksi teatevõistlusel (Rakveres) Eesti teatemeeskonnas (koos Lauri Malsroosi ja Tõnis Ermiga). 2014. aastal tuli ta Poolas toimunud rattaorienteerumise MMil maailmameistriks Eesti teatemeeskonnas (koos Lauri Malsroosi ja Tõnis Ermiga). Individuaalselt parimad kohad rattaorienteerumise MMil 2005. ja 2006. aastal tavarajal 4. koht.
Tutvustanud rattaorienteerumist ja kirjutanud võistluste ülevaateid ajakirjas Orienteeruja.
Aastatel 2010–2011 oli Eesti Orienteerumisliidu juhatuse liige.
Karula vald (Haljala kihelkond)

Karula vald (saksa keeles Karrol) oli vald Virumaal Haljala kihelkonnas. Vald eksisteeris 1866–1893 ja seejärel liideti Karula vald Vihula vallaga.
Valla alal asus Karula mõis.
Mantra

Mantra (sanskriti keeles; tiibeti keeles sngags; hiina keeles zhou, 眞⾔ zhenyan; jaapani keeles ju, shingon) on hinduismis ja budismis loits või palve.
Mantra kujutab endast lauset või silbikombinatsiooni, millel usutakse olevat maagiline vägi. Mantra võib olla silp, sõna, lause või heli, mida kasutatakse paljudes idamaistes religioossetes praktikates ja vaimsetes tehnikates meditatsioonil teadvusseisundi muutmiseks või suunamiseks, loitsimiseks, nõidumiseks jne.
Sõna "mantra" on tuletatud sanskriti verbijuurest man (‘mõtlema’). Mantraid kasutatakse ka mõtlemise kaitse või mälu toena.
Mantrate olulisust vadžrajaanas näitab vadžrajaana sünonüümina kasutatav nimetus mantrajaana (sanskriti keeles mantrayāna ‘mantrasõiduk’).
Tuntumaid hinduistlikke mantraid on om ja vadžrajaanas om mani padme hum.
Transtsendentaalse meditatsiooni tehnika puhul kasutatakse õpetaja poolt antud isiklikku mantrat. 
Mantraid reeglina ei tõlgita. Hinduismis peetakse oluliseks mantra hääldamise algupärast puhtust, budismis hääldatakse mantraid vastavalt hääldaja keele omapärale.
Erinevad traditsioonid tunnevad tuhandeid erinevaid mantraid ning neid kasutatakse väga erinevatel eesmärkidel ja viisidel. Mantra võib olla tähenduseta puhas heli või vibratsioon (nagu "om"), aga tähendusrikas mõte või väljend. 
Erinevates traditsioonides võib mantra kasutamine olla samuti üsna erinev: mantrat võidakse kuuldavalt hääldada või sosistada, aga ka laulda, erilisel viisil kuuldavale tuues, samuti lihtsalt kuuldamatult meenutades või lastes mõttes kõlada. Mantra võib olla kasutusel ka kirjutatud kujul.
Bronisław Komorowski

Bronisław Maria Komorowski [bron'isuaf komor'ofski] (sündinud 4. juunil 1952 Oborniki Śląskies) on Poola poliitik, alates 6. augustist 2010 kuni 6. augustini 2015 Poola president, 10. aprillist 6. augustini 2010 presidendi kohusetäitja.
1977 lõpetas Komorowski Varssavi ülikooli ajaloo eriala.
Pärast ülikooli lõpetamist andis Komorowski koos Antoni Macierewicziga, kellest samuti hiljem minister sai, välja põrandaalust kuukirja "Glos". 1980 mõisteti talle koos teiste Inim- ja Kodanikuõiguste Kaitse Liikumise juhtidega 1 kuu vanglakaristust demonstratsiooni organiseerimise eest 11. novembril 1979. 1980–1981 töötas ta Solidaarsuse Sotsiaaluuringute Keskuses. 27. septembril 1981 kirjutas ta alla organisatsiooni Klubid Iseseisvuse Teenistuses asutamisdeklaratsioonile. Samal aastal kehtestati Poolas sõjaseisukord ja Komorowski interneeriti.
1990–1993 oli Komorowski kaitseministri asetäitja Tadeusz Mazowiecki, Jan Krzysztof Bielecki ja Hanna Suchocka valitsuses.
Alates 1990. aastate algusest oli ta seotud Demokraatliku Liidu ja Vabaduse Liiduga (Unia Wolności). 1993–1995 oli ta nende erakondade peasekretär.
1991. aastast oli Bronisław Komorowski Poola Seimi liige. Ta rõõmustas 2007. aasta parlamendi valimistulemuste üle, mis kukutasid võimult vendade Kaczyńskite juhitava Seaduse ja Õigluse Partei. Ta teatas: "Me tahame moodustada võimalikult laiapõhjalise koalitsiooni ja teha koostööd kõigiga, kes soovisid Seaduse ja Õigluse võimult kõrvaldamist."  Komorowski ise kogus ise valimistel Kodanikeplatvormis 139 320 häält ja valiti 5. novembril 2007 292 poolthäälega alamkoja eesistujaks.
Parlamendi spiikrina sai Komorowski presidendi kohusetäitjaks pärast 2010. aasta aprillis juhtunud lennuõnnetust, milles hukkus senine Poola president Lech Kaczyński.
20. juunil 2010 peetud presidendivalimiste esimeses voorus sai ta 41,22% häältest ja oli 4. juulil peetud teises voorus vastamisi 36,74% häältest saanud Jarosław Kaczyńskiga. Valimiste teises voorus valiti ta 53,01%-lise toetusega presidendiks. Komorowski andis ametivande 6. augustil 2010.
Komorowski on alates 1977 abielus Anna Komorowskaga (sündinud Dziadzia). Neil on viis last: Zofia (sündis 1979), Tadeusz (sündis 1981), Maria (sündis 1983), Piotr (sündis 1986) ja Elżbieta (sündis 1989). 31. detsembril 1983 läks Anna oma mehele interneeritute laagrisse järele, olles üks kolmest esimesest naisest, keda sinna lubati.
Las Vegas

Turism

Las Vegase suurimad turismiobjektid on kasiinod ja hotellid. Kuulsaimad kasiinod asuvad Las Vegas Boulevard'i osa Paradise'i ja Winchesteri linnades, mida kutsutakse Las Vegas Strip'iks. Paljud hotellid on hiigelsuured ja asuvad enamasti kasiinoalade naabruses. Ka kesklinnas on palju hotelle, mis olid algusaastatel mängurluse keskmeks. 
Kui varem oli Las Vegas hasartmängudega tegelevatele ettevõtetele aastakümneid suur tuluallikas, siis nüüdseks on trend muutunud. 2013. aastal jäid kasiinod 1,35 miljardi USA dollariga kahjumisse ning pole seni enam kasumisse jäänud.
Ruvubu rahvuspark

Ruvubu rahvuspark on rahvuspark Burundi kirdeosas Muyinga lähedal.
Selle pindala on 508 km² ning ta on Burundi suurim.
Probleemiks on traditsiooniline küttimine, kuid see pole rahvuspargile olulist kahju tekitanud.
Kihtrünkpilved

Kihtrünkpilved (ladina keeles Stratocumulus, lühend Sc) on konvektiivse (vertikaalse) arenguga pilvede klassi kuuluv pilvede põhiliik, kiudpilvede kõrval kõige levinum pilvede liik. Uuema klassifikatsiooni järgi kuuluvad nad keskmiste pilvede hulka.
Kihtrünkpilved moodustavad halli või nõrgalt sinaka pilvede kihi, mis kohati on heledam, kohati tumedam. See pilvekiht koosneb rohkem või vähem rünklikest, kuid lamedate ja räbaldunud tippudega suurtest pilvetükkidest ja -laamadest. Samuti võivad nad esineda pikkade kitsaste vallide või triipudena, mille vahelt on nähtav suur osa taevast. Võivad olla ka üksikud pilved. Kihtrünkpilvede alumine piir on tavaliselt kõrgusel 500–1500 m, aga võib olla nii kõrgemal (2–2,5 km) kui ka madalamal (nt talvel on ta 250–300 m kõrgusel). Kihi paksus on tavaliselt  200 kuni 800 meetrit.
Kihtrünkpilved võivad koosneda nii vihmapiiskadest kui ka piiskade ja lumehelveste segust. Tavaliselt nendest ei saja, aga mõnikord võib sadada nõrka peenikest vihma, külmal ajal ka vähest lörtsi või kaunite korrapärase ehitusega lumehelvestena lund. Kihtrünkpilvedega võib kaasneda tara ehk pärg, mis on eriti hästi nähtav külmadel talveöödel Kuu umber või päeval Päikese ümber. Irisatsioon võib kihtrünkpilvede juures ilmneda üsna harva. Külmal ajal võivad tekkida sambad, nende tekke põhjus on jääkristallide või lumehelbete langemine.
Kihtrünkpilvede tekkimine toimub ühe ja sama õhumassi sees ning on seotud õhu lainelise liikumisega. Pilved tekivad lainete harjadele, lainete põhjal on pilvekiht õhem või pilved puuduvad. Selle tulemusena kujuneb enam-vähem korrapäraste pilveelementide ridadega pilvkate. Kihtrünkpilved võivad tekkida ka teistest pilvedest, näiteks rünkpilvedest ja rünksajupilvedest. Kui pärast keskpäeva tõusvad õhuvoolud nõrgenevad, siis päeval tekkinud konvektsioonipilved valguvad horisontaalselt tuule suunas laiali. 2 km madalamal tekivad pikad kitsad pilvevaalud – päevased kihtrünkpilved (Stratocumulus diurnalis), mille ülemisel pinnal võib veel näha kupleid ja tornikesi nagu rünkpilvedel.
Kolmikduubel

Kolmikduubel (ka kübaratrikk; inglise keeles Triple-double) on korvpallitermin, mis tähendab, et korvpalluril on ühes mängus kolm statistilist näitajat kahekohalised (10 või enam). Kõige rohkem tehakse kolmikduubleid punktide, resultatiivsete söötude ja lauapallidega, kuid on ka mängijaid, kes on saanud 10 või enam blokeeringut või vaheltlõiget.
USA korvpalliassotsiatsiooni NBA tegevmängijatest on parim kolmikduublite tegija Jason Kidd, kes on 79 korraga NBA läbi aegade kolmas.
Oscar Robertson suutis NBA-s ainsana ajada oma hooaja kolm statistilist näitu 10-ni. Hooajal 1961–1962 viskas "Suur O" 30,8 punkti, noppis 12,5 lauapalli ja andis 11,4 resultatiivset söötu.
LeBron James on noorim mängija NBA ajaloos, kellel on õnnestunud teha kolmikduubel: 19. jaanuaril 2005 Portland Trail Blazersi vastu 27 punkti, 11 lauapalli ja 10 tulemuslikku söötu. Ta oli siis 20 aastat ja 20 päeva vana.
Rannu kirik

Rannu kirik (ka: Rannu Püha Martini kirik) on kirik Tartu maakonnas Elva vallas Neemiskülas.
Praegune kirik valmis arvatavasti 15. sajandi I poolel. Kiriku pikihoone põhiplaan on peaaegu ruudukujuline, kooriruum on nelinurkne. Arhitektuuriliselt on kirik hilisgooti stiilis.
Kirikut kasutab Rannu Püha Martini kogudus.
Nefron

Nefron (ladina keeles nephron; nephronum) on paljude selgroogsete loomade neerudes asuv neerukehakestest ja neerutorukestest koosnev anatoomilis-funktsionaalne üksus. Nefronid toimivad uriini produtseeriva aparaadina ja moodustavad neeru põhimassi.
Nefronite areng, anatoomia, morfoloogia, histoloogia ja patoloogia võivad erineda nii liigiti kui ka indiviiditi.

Madudel

Madudel paiknevad nefronid neerudes paralleelsete ridadena, külg külje kõrval ja moodustavad suuremate toomasoonte juures harusid.
Madude nefron koosneb neerukehakesest, seda ümbritsevast päsmakesekihnust (Bowmani kihn) jt) ning neerutorukestest. Madude neerutorukestel puudub U-kujuline keskosa Henle ling.
Nefronitele on omased soolised iseärasused, nii näiteks funktsioneerivad isastel madudel sigimisperioodil nn neeru-sugusegmendid, mis paiknevad nefronites, lisa-suguelunditena.

Inimestel

Nefroneid on ühes neerus umbes 1-1,2 miljonit.

Nefroni ehitus

Nefron koosneb neerukehakestest ja neerutorukeste süsteemist.
Jefferson Davise maakond

Ajalugu

Maakond moodustati 1906. aastal.
Severodvinsk

Ajalugu

Valge mere lõunakalda avastasid 9. sajandi teisel poolel viikingid. Ajavahemikul 870–900 sooritas Hålogalandist pärit viiking Ottar merereisi, et teada saada, mis asub teisel pool Lapimaad. Ta sõitis ümber Koola poolsaare, keeras siis lõunasse, jõudis Valgesse merre ja leidis seal suure jõe suudme. Seal elas rahvas, keda nimetati bjarmideks. Nende keel sarnanes saamide ja soomlaste omaga ning Ottar ja tema mehed said nendega rääkida. Ottari kinnitusel tegeles sealne rahvas maaharimisega ja oli jõukas.
Tuntud on teisedki reisid bjarmide maale umbes 920., 1026. ja 1090. aastast.
Alates 12. sajandi algusest kuulusid need alad Novgorodi vürstiriigile.
1217 saatis Norra Dvina kaudu kaks sõjalaeva osalema viiendas ristisõjas. Bjarmid hävitasid ühe nendest laevadest. Karistuseks saatis Norra kuningas Håkon IV 1222. aastal kaks oma sõjapealikku nelja suure laevaga, kes rüüstasid piirkonda ja lahkusid suure saagiga. Pärast seda bjarme enam skandinaavia allikates ei ole mainitud.
1419. aastal on mainitud praeguse linna asukohas Nikolo-Karelski kloostrit, kui norralased seda rüüstasid. Järgmisel aastal põles klooster maha, 1471 see aga taastati.
1553. aastaks oli kloostri juurde tekkinud sadam. Aastal 1584 rajati Novõje Holmogorõ sadam, mida tänapäeval tuntakse Arhangelskina, ja Nikolo-Karelski kloostri sadam kaotas tähtsuse.

Linn

Linn asutati 1936 sõjalaevade (peal- ja allveelaevade) ehitamiseks Sudostroi alevina. Esmarajajateks olid Jagrinlaagri vangid, kes rajasid soistele rannaluidetele tehased ja esimesed eluhooned ning raudteeharu Arhangelski–Moskva raudteelt. Esimesed laevad ehitati siin sõja-aastatel. Tööpingid ja seadmed olid seejuures veel osaliselt lageda taeva all, kuna kõiki vajalikke tehasehooneid ei jõutud valmis ehitada. 1938 sai Sudostroi linnaõigused. 1938–1957 oli linna nimeks Molotovsk.
Severodvinskis on tuumaallveelaevade tehas ja baas. Seal oli ehitatud ka uppunud tuumaallveelaev Kursk (ehitusaastad 1992–1994).
Seoses rasketööstuse ja laevaehituse tootmismahtude vähenemisega on viimase 20 aasta jooksul linna elanikkond vähenenud üle 50 000 inimese võrra.
Severodvinski sõpruslinnad on Brjansk (Venemaa), Mazyr (Valgevene), Portsmouth (USA), Sumõ (Ukraina) ja Tiraspol (Transnistria).
Mihkel Hansen

Mihkel Hansen (29. detsember 1904 Lelle vald, Pärnumaa – 20. november 2004 Toronto) oli Eesti poliitik ja maavanem. Ta oli viimane elus olnud ennesõjaaegne riigikogu liige.

Elukäik

Hansen sündis Kõrgemäe talu peremehe pojana. Ta õppis aastatel 1914–1916 Undiaugu Vallakoolis, aastatel 1916–1920 Järvakandi Ministeeriumikoolis ja aastatel 1920–1925 Gustav Adolfi Gümnaasiumis. Aastatel 1925–1930 (lõpetas) õppis ta Tartu Ülikooli õigusteaduskonnas. Ta oli Eesti Üliõpilaste Seltsi liige.
Ta oli 1925–1927 Lelle-Hiiekõnnu algkooli õpetaja, 1931–1936 vandeadvokaat Verner Johansoni abi, 1936 vandeadvokaaat Pärnus. Riigitegelasena Hansen alusta 1936. aastal, kui temast sai Rahvuskogu liige. Samal aastal temast sai Eesti Maaomavalitsuste Liidu peasekretär. Sügisel 1936 riigihoidja Konstantin Päts määras Hanseni  1936–1937 Järva ajutise maavalitsuse esimeheks, kellena ta töötas järgmise kevadeni, kuna valitsuse ettepaneku alusel tema määrati Viljandi maavanemaks.  Viljandi ajutise maavalitsuse esimees ja maavanem 1937–1940 ja 1941–1944. Aastal 1944  temast sai Võru maavanem.
Mihkel Hansen valiti V Riigikogu ja I Riigivolikogu (valitud 64. valimisringkonnast Põhiseaduse Elluviimise Rahvarinde kandidaadina) liige. I Riigivolikogu välis- ja riigikaitsekomisjoni abiesimees. Kuulus Põllumeestekogudesse ja Eesti Põllumeeste Kogude Esindusse Paguluses.
30. aprillil 1939 valiti Mihkel Hansen Viljandi Eesti Põllumeeste Seltsi esimeheks.
Põgenes 1944 Saksamaale, kust siirdus 1948 Kanadasse.
1950–1951 Toronto Eesti Seltsi, 1958–1959 Rahvusliku Välisvõitluse Nõukogu esimees. Eesti Põllumeeste Kogude Esinduse Paguluses abiesimees.
Ta oli viimane elusolev I Riigivolikogu liige.
Veevo

Veevo on perekonnanimi.
Perekonnanime Veevo (Weewo) on pandud Vaemla mõisas Käina kihelkonnas Läänemaal. 
2018. aasta 1. jaanuari seisuga oli Eestis perekonnanimi Veevo 96 inimesel: 47 mehel ja 49 naisel. Veevo on üks levinumaid perekonnanimesid Hiiu maakonnas: naiste puhul 7. koht.
Kodori mäekuru

Kodori mäekuru (42° 08′ N, 45° 45′ E; vene Кодорский перевал) asub Suur-Kaukasuse Peaahelikus Gruusia-Dagestani piiril. Ühendab Andiiskoje Koissu ülemjooksu Dagestanis Alazani oruga Gruusias.
Kotka udukogu

Kotka udukogu ehk M16 (Messier' kataloogis), ka NGC 6611, (inglise keeles Eagle Nebula) on noor hajusparv Mao tähtkujus.
Kotka udukogu avastas aastatel 1745–1746 šveitsi astronoom Jean-Philippe de Chéseaux. Udukogu kuju meenutab väljasirutatud tiibadega lindu.
Udukogu asub Maast umbes 7000 valgusaasta kaugusel ja sisaldab mitut aktiivset gaasist ja tolmust koosnevat tähetekke piirkonda, mille seast tuntuimat kutsutakse "Loomise sammasteks".
Kotka udukogu on osa emissioonudust IC 4703. 
Udukoguga seotud täheparv sisaldab ligikaudu 8100 tähte.
Maanteetransport

Maanteetransport ehk maanteevedu on reisijate või kauba transportimine maanteedel.
Esimesteks maanteetranspordi vahenditeks olid hobused, härjad või koguni inimesed. Järjest kasvava kaubanduse ja tööstusrevolutsiooniga olid paremad teed hädavajalikud. John Loudon McAdam (1756–1836) lõi esimese kaasaegse maantee. Ta töötas välja odava sillutise, mis koosnes mullast ja kividest (tuntud kui killustikkate), ning tõstis teed ümbritsevast maastikust mõne meetri võrra kõrgemale, mis aitas kaasa veeäravoolule.
Transpordi teedel võib laias laastus jagada kaheks: kaubavedu ja inimeste transport. Lühikeste vahemaade ja kergemate väiksemate saadetiste jaoks kasutatakse kaubikuid. Suurte vedude jaoks on mõistlikum kasutada veoautosid.
Inimeste (reisijate) transport teedel toimub kas isiklike autode, ühistranspordi või kaugliinibusside vahendusel.

Maanteetranspordi tugevused ja nõrkused

Maanteetranspordil on mitmeid tugevaid ja nõrku külgi:
Nordeķi raudteepeatus

Nordeķi raudteepeatus (saksa keeles Nordeckshof) oli raudteepeatus Riias Riia–Bolderāja raudtee ääres.
Peatus asus algselt Dzegužkalnsi raudteepeatuse ja Spilve raudteepeatuse, pärast Dzeguškalnsi peatuse sulgemist Zasulauksi ja Spilve raudteepeatuse vahel. Tänapäeval paikneb peatus Zasulauksi ja Lāčupe jaama vahel. Aastal 1929 nimetati peatus ümber Dzegužkalnsi raudteepeatuseks. Pärast seda, kui Riia–Bolderāja raudteel reisiliiklus aastal 1959 lõpetati, suleti ka see peatus.
Felsoandesiit

Felsoandesiit on endine vulkaanilise kivimi tüüp. Felsoandesiidiks nimetati krüptokristalliinse struktuuriga andesiiti; tänapäeval ei soovitata seda nimetust enam kasutada. Liide felso- tähistab kivimi suurt päevakivi ja kvartsi sisaldust.
Tiit Sukk

Tiit Sukk (sündinud 21. novembril 1974 Jõgeval) on eesti näitleja.
Tiit Sukk lõpetas 1994. aastal Jõgeva Gümnaasiumi (46. lend) ning 1998. aastal Eesti Muusika- ja Teatriakadeemia lavakunstikooli (18. lend). Alates 1998. aastast on ta Eesti Draamateatri näitleja.
Tiit Suka abikaasa on Kadrioru Saksa Gümnaasiumi bioloogiaõpetaja Eliis-Beth Rosen. Neil on tütar Lisanne, kes alustas 2015. aastal kooliteed Kadrioru Saksa Gümnaasiumis .
Saue muusikakool

Saue muusikakool on lastemuusikakool Harju maakonnas Saue linnas.

Ajalugu

Saue muusikakool asutati aastal 1996.
Traditsiooniks on saanud, et aastast 1998 korraldatakse "Loomingu ja improvisatsiooni päevi" ja aastast 2003 rahvusvahelist noorte džässi-improvisatsioonifestivali "Visioon". Aastast 2002 toimub kontserdisari "Saue kontserdisügis".
17. novembril 2005 avati Phare CBC 2002 Programmi toel Saue muusikakooli džässistuudio, kus on tänapäevane salvestustehnika, avar prooviruum ja hea akustikaga löökpilliklass.
Saue muusikakoolil on sõprussuhted Ledoje Smorumi (Taani) ja Vangaži (Läti) muusikakoolidega. Saue muusikakool on MTÜ Harjumaa Noorte Puhkpilliorkestri üks asutajaid.
Lähte Palalinn

Lähte Palalinn on linnamägi Tartumaal Tartu vallas Lähte alevikus Sootaga voore lael.

Kirjeldus

Väike linnus asus neemiku harjal. Edela poolt on linnuseala ülejäänud kõrgendikust eraldatud kividest laotud otsavalliga. Valli kõrgus siseküljel 1,5 m ja välisküljel 3,7 m. Õueala pikkus on 34 m ja laius 28 m, pindalaga 600 ruutmeetrit.

Arheoloogilised uurimistööd

Esmased arheoloogilised väljakaevamised toimusid 1953. aastal ning nende käigus õnnestus Harri Moora ja Aita Kustini juhitud rühmal välja kaevata keraamikakilde. Lähte Palalinna Muinsuskaitseameti ja Tartu Ülikooli koostööna aastal 2010 toimunud arheoloogilistel väljakaevamisi juhtisid Martti Veldi ja Viire Paljuste ning ka sellel väljakaevamisel leiti hulgaliselt keraamikakilde. 2010. aastal tehtud radiosüsinikproovid andsid linnuse dateeringuks viikingiaja.
Harjumaa vapp

Vapi kirjeldus

Punasel kilbil hõbedane rist.

Põhjendus

Harjumaa vapp põhineb Tallinna väikesel vapil.

Endine vapp

1929–1937 oli kasutusel Harjumaa vapi endine kuju.
Keith Mitchell

Keith Claudius Mitchell (sündinud 12. novembril 1946) on Grenada poliitik, alates 20. veebruarist 2013 Grenada peaminister.
Ta oli peaminister ka 22. juunist 1995 kuni 9. juulini 2008. Ta on konservatiivse Uue Rahvusliku Partei esimees.
Keith Mitchell õppis Lääne-India ülikoolis matemaatikat ja keemiat ning lõpetas 1971. aastal ülikooli bakalaureusekraadiga. Ta kaitses 1975. aastal magistrikraadi Howardi ülikoolis ja 1979. aastal doktorikraadi Ameerika Ülikoolis. Ta sai 1984. aastal Ameerika Ühendriikide kodakondsuse, kuid loobus sellest enne peaministriks saamist.
Keith Mitchell valiti esimest korda parlamenti 1984. aastal ning ta on kõigil järgmistel valimistel oma koha säilitanud.
Carl Woiwodt

Carl Woiwodt (1770 – 1826 Maarja-Magdaleena) oli aastani 1826 Maarja-Magdaleena Koguduse köster.

Isiklikku

Carl Woiwodt'i vanemad olid Metsavahi Kaarel ja Leena. Tema abikaasa Maria Elisabeth Woiwodt (Kürsa) sündis 1769. ja suri 1846. aastal. Lapsed Eleonora Catharina Woiwodt; Carolina Sophia Woiwodt; Carl Gustaw Woiwodt; Johann Göttfried Woiwodt; Alexander Friedrich Woiwodt; Christina Lowisa Woiwodt; Johann Ludwig Daniel Woiwodt ja Paul Fromhold Peter Woiwodt.
Patšemõš

Patšemõš (mari keeles Пачемыш, "Herilane") on Mari Eli Vabariigis ilmuv marikeelne huumori- ja satiiriajakiri. Ajakirjal on ka venekeelne paralleelväljaanne Ossa (Оса).
Ajakiri ilmub alates 1958. aastast, ilmumissagedus on üks kord kuus.
Ajakirja tiraaž on 2000 eksemplari.
Raivo Maimre

Raivo Maimre (sündinud 28. augustil 1982) on eesti jalgrattasportlane.
Moderna Museet

Moderna Museet (Moodsa Kunsti Muuseum) on Rootsi riiklik kunstimuuseum, mis asub Stockholmi kesklinnas, Skeppsholmeni saarel.
Muuseum tegutseb alates 1958. aastast.
Kohtla-Nõmme tamm

Kohtla-Nõmme tamm on kaitsealune tamm Ida-Viru maakonnas Toila vallas Kohtla-Nõmme asulas. Puu võeti kaitse alla 1959.
Puu ümbermõõt on 458 cm (mõõdetuna 1,3 m kõrguselt) ja kõrgus 24 m.